Idi iyakcheng ma,
inpankeb-ong men Jesus iriy disipolos tod bangka say medebas ired piig niwa baybay iy maramen inpabtik to ngo ira ma chakel a too.
Idi inpabtik to wa ira,
eniyed chiwa chontog a sa-sa-ki tho say mankararag.
Nonta edagwi,
gwara pay laeng si Jesus chiwa chontog a sa-sa-ki tho
iy say sema bangken iyandoganan iren ma disipolos to,
imaragwi wed kilig niwa baybay.
Mapkes i sepdat na chalojon cha bangka tep iyaykontray chahem cha si-kara.
Idi chanchanin kagwis,
man-aahad si Jesus cha tapow na chanom et sibi tho ira ma disipolos to.
Idi mita iren ma disipolos ton man-aahad cha tapow na chanom,
timahot iren pasiyen kigwan cha i “Aninit!”
Et kimeljaw ira kagol na tahot cha.
Nem kigwan Jesus a chakos cha si-kara i “Pekedsang joy nemnem jo!
Si-kak iyay.
Enog i tahot.”
Et kigwan men Peter i “Afo,
no podnon si-kam ithan,
ta-gway moak a onkowan ded tan a man-ekad cha tapow na chanom.”
Kigwan Jesus i “Gomali.”
Et imepas si Peter chiwa bangken iyan-ahad cha tapow na chanom,
et kimowan cha kad-an Jesus.
Nem idi diyeknen Peter i pekes na chahem,
timahot.
Et idi inchogi tho wen melned,
kimeljaw a kigwan to i “Afo,
tolongi moak!”
Et inka-gwat Jesus a chakos i diwa tho,
et piyetpetan tos Peter a kigwan to i “Niyana enka-jas i pamatim?
Niyana iyanchegwa-chegwa ka?”
Idi iyankeb-ong ma ired ma bangka,
simalcheng miy chahem.
Et sema iren iyandogan cha bangka,
chijaw ches Jesus a kigwan cha i “Agpayson si-kam i Anak Afo Chiyos.”
Inpamapteng Jesus Iriy Mansekit Cha Gennesaret
Idi bima-sil ma ires Jesus cha piig niwa baybay a sibi riy sahop na Gennesaret,
piyeschian na tothood man,
isonga inchamag ched intiron sahop,
et intolod chen emiin i mansekit cha kad-an to.
Et naekiadok ired Jesus i itolok to ira ma mansekit a mengapkap na angken kilig na baro tho.
Et emiin a engapkap niwa baron Jesus,
mimapteng ma ira.